забавления за Телевизия
Агент Мълдър и агент Скъли се срещнали с някакъв екстрасенс:
- Господине, Вие твърдите, че имате паранормални способности! Какви по-точно?
Оня обяснил:
- Моята дарба е да внушавам мисли! Де факто, мога да наредя наум на всеки човек да направи, каквото аз искам! И той ми се подчинява безпрекословно!
Двамата се усъмнили:
- Ще ни направите ли една малка демонстрация?
Екстрасенсът кимнал:
- Разбира се! Виждате ли онзи колоездач ей-там? Сега ще му внуша да падне от велосипеда!
И наистина, собственикът на двуколесното возило тупнал на паважа!
Агент Мълдър коментирал скептично:
- Господине, това беше чиста случайност! В момента вали дъжд, пътната настилка е мокра и гумите поднесоха!
Оня отговорил:
- Не ми вярвате, така ли? Добре, да опитаме отново! Виждате ли младежа и девойката, които весело разговарят? След малко, тя ще му шибне един як шамар!
И наистина, след има-няма и минута, мацката зашлевила силно пича!
Агент Скъли вдигнала поучително пръст:
- Господине, това беше въпрос на психологически усет! Добре знаете, че при младите двойки настроенията се люшкат от едната крайност в другата! Просто извадихте късмет!
Покажете ни нещо по-сложно!
Психофеноменът се амбицирал:
- Е, добре! Виждате ли оная сграда? Погледнете към петия етаж! А сега, наблюдавайте третия прозорец отляво-надясно! След една минута оттам един човек ще си изхвърли телевизора!
Служителите на "Досиетата Х" зачакали нетърпеливо. Изнизала се минута, две, три, пет, десет...
Накрая, агент Мълдър въздъхнал:
- Знаех си, че сте най-обикновен мошеник! Да си вървим, колежке!
В това време, прозорецът на петия етаж се отворил. Един образ с измъчено изражение погледнал надолу и се провикнал отчаяно:
- Нямам телевизор, бе, човек! Разбери - НЯМАМ ТЕЛЕВИЗОР!!!